1 दिसंबर से ब्लॉक हो सकती है आपकी SBI नेट बैंकिंग सुविधा
अगर आपका अकाउंट स्टेट बैंक ऑफ इंडिया में है और आपने 1 दिसंबर तक अपना रिजस्टर्ड मोबाइल नंबर बैंक में लिंक नहीं करवाया तो नेट बैंकिंग की सुविधा ब्लॉक हो सकती है। बैंक ने अपनी वेबसाइट www.onlinesbi.com पर नोटिफिकेशन जारी करते हुए कहा है कि 1 दिसंबर से पूरे देश में नेटबैंकिंग की सुविधा कई लोगों के लिए ब्लॉक हो सकती है। ग्राहकों को सुविधा जारी रखने के लिए अपना मोबाइल नंबर बैंक की शाखा में जाकर के रजिस्टर कराना होगा। ऐसा नहीं करने पर नेटबैंकिंग की सुविधा को ब्लॉक कर दिया जाएगा।
उन लोगों की नेटबैंकिंग सुविधा जारी रहेगी, जिनका मोबाइल नंबर बैंक के पास पहले से रजिस्टर्ड है। बता दें कि आरबीआई ने 6 जुलाई, 2017 को सर्कुलर जारी करते हुए कहा था कि सभी बैंकिंग ग्राहकों को अपना मोबाइल नंबर और ई-मेल आईडी रजिस्टर कराना जरूरी है। अगर उनका मोबाइल नंबर रजिस्टर्ड नहीं हुआ तो, नेट बैंकिंग और मोबाइल बैंकिंग सुविधा प्रभावित होगी।
यह जांचने के लिए कि आपका मोबाइल नंबर एसबीआई के साथ रजिस्टर्ड है कि नहीं, आपको नेट बैंकिंग में www.onlinesbi.com लॉग इन करना होगा। एक बार आप लॉग इन हो गए तो आप होमपेज पर मौजूद ‘My Account and Profile’ टैब पर जाए। वहां प्रोफाइल ऑप्शंस पर क्लिक करें और ‘Personal Details/Mobile’ पर जाएं।
इसके बाद आपको आपका प्रोफाइल पासवर्ड एंटर करने को कहा जाएगा जो कि लॉग इन पासवर्ड से अलग होता है। एक बार सफलतापूर्वक इसे एंटर करने पर आपको आपका रजिस्टर्ड मोबाइल नंबर और ईमेल आईडी दिखेगा। अगर आपको मोबाइल नंबर नहीं दिखता है तो आपको इसे रजिस्टर्ड करवाने के लिए नजदीकी ब्रांच पर विजिट करना होगा।
#आपकी SBI नेट #बैंकिंग सुविधा #हो सकती है 1 दिसंबर से ब्लॉक